LT Europos Sąjungos oficialusis leidinys C 312/19

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2010/C 312/14

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

BENDRASIS DOKUMENTAS

TARYBOS REGLAMENTAS (EB) Nr. 510/2006

„BŒUF DE VENDÉE“

EB Nr.: FR-PGI-0005-0592-08.03.2007

SGN ( X ) SKVN ( )

1. Pavadinimas:

„Bœuf de Vendée“

2. Valstybė narė arba trečioji šalis:

Prancūzija

3. Žemės ūkio produkto arba maisto produkto aprašymas:

3.1. Produkto rūšis:

1.1. klasė. Šviežia mėsa (ir subproduktai)

3.2. Produkto, kuriam taikomas 1 punkte nurodytas pavadinimas, aprašymas:

Aprašomi galvijai – telyčios, jaunos karvės arba kastruoti patinai, kurių mažiausias skerdenos svoris 380 kg, raumeningumas – (S) EUR, riebalingumas – 2 ir 3 ir kurių amžius skerdžiant turi būti nuo 30 iki 96 mėnesių.

„Bœuf de Vendée“ (Vandėjos jautienai) gaminti atrenkami mėsinių veislių grynaveisliai arba šių veislių sukryžminti galvijai ir mišriaveislių karvių, sukergtų su mėsinių veislių jaučiais, atvesti galvijai.

Paraiška susijusi su šviežia mėsa, parduodama skerdenomis, jų ketvirčiais ir išpjovomis.

„Bœuf de Vendée“ mėsa yra ryškiai raudonos spalvos, minkšta ir švelni, subtilaus ir malonaus jautienos skonio.

PH rodiklis ir temperatūra matuojami praėjus 24 valandoms nuo paskerdimo. PH rodiklis turi būti ne didesnis kaip 6, o temperatūra ne aukštesnė kaip 6 °C. Šie PH ir temperatūros reikalavimai būtini, kad būtų galima pradėti ilgą brandinimo laikotarpį. Jei jų nesilaikoma, mėsa blogai išsilaiko ir būna nemalonaus skonio.

Kiekvieną „Bœuf de Vendée“ skerdeną arba skerdenos dalį iki pat mėsininko prekystalio lydi kilmę patvirtinantis sertifikatas (KPS), iš kurio vartotojas tiksliai sužino, kokios kategorijos – telyčia, karvė ar kastruotas patinas – buvo galvijas.

3.3. Žaliavos (taikoma tik apdorotiems produktams):

Informacijos nėra

3.4. Pašarai (taikoma tik gyvūninės kilmės produktams):

Nuo atvedimo iki nujunkymo galvijai būtinai žindomi motinos pienu. Veršiai nujunkomi nuo 6 iki 9 mėnesių amžiaus. Po nujunkymo gyvuliai gali būti išleidžiami į lauko ganyklas, apsėtas pašarinėmis kultūromis.

Vasarą jie gali būti papildomai šeriami pašarais ir koncentratais.

Pašarų kilmė griežtai reglamentuota: ne mažiau kaip 80 proc. turi būti pagaminta ūkyje, likęs kiekis – iš saugomos geografinės nuorodos (SGN) vietovės. Ši praktika pagrįsta tradiciniais vietos metodais ir ypatinga Vandėjos pašarų kokybe. Dėl vandenyno šilumos ir labai didelio saulėtumo galima anksčiau nuimti daugiau geros energetinės vertės ir proteinų prisotintų pašarų. Taip užtikrinamas „Bœuf de Vendée“ galvijų aprūpinimas jiems geriausiai tinkančiais pašarais.

Būtina laikytis ciklų tvartas–ganykla, kurių per gyvulio gyvenimą turi būti ne mažiau kaip du. Žiemą jie laikomi tvarte, o šiltuoju metų periodu, nuo balandžio iki spalio, – ganykloje. Ganykloje jie laikomi ne mažiau kaip keturis mėnesius.

Bendra vidutinė metinė gyvulių koncentracija pašarinių kultūrų, skirtų galvijams auginti, plotuose negali viršyti dviejų sąlyginių gyvulių vienetų viename pašarinėms kultūroms skirto ploto hektare.

3.5. Specialūs gamybos veiksmai, atliktini nustatytoje geografinėje vietovėje:

Veršiavimasis, auginimas ir penėjimas būtinai turi vykti tame pačiame ūkyje.

3.6. Specialios pjaustymo, trynimo, pakavimo ir kt. taisyklės:

Informacijos nėra

3.7. Specialios ženklinimo etiketėmis taisyklės:

Parduodamo produkto pavadinimas yra „Bœuf de Vendée“. Ant pakuočių yra logotipas I.G.P. (SGN) ir įrašas „Indication Géographique Protégée“ (saugoma geografinė nuoroda). Kilmę patvirtinančiuose sertifikatuose, kurie lydi skerdeną ar jos dalis iki pat mėsininko prekystalio, būtinai nurodyta kategorija – kastruotas patinas, karvė arba telyčia.

4. Glaustas geografinės vietovės apibūdinimas:

SGN „Bœuf de Vendée“ geografinė vietovė apima visą Vandėjos departamentą ir su juo besiribojančius nedidelius gamtos regionus, labai panašius savo žemdirbystės, geografiniais, istoriniais, socialiniais ir kultūriniais ypatumais.

Nustatytai geografinei vietovei priklauso:

— visas Vandėjos departamentas,

— visos Atlanto Luaros departamento Aigrefeuille, Bouaye, Bourgneuf en Retz, Clisson, Légé, Le Loroux Bottereau, Le Pellerin, Machecoul, Paimboeuf, Pornic, Rezé, Saint Père en Retz, Saint Philbert de Grand Lieu, Vallet, Vertou, Vertou-vignoble kantonų savivaldybės,

— visos Meno ir Luaros departamento Beaupréau, Chalonnes sur Loire, Champtoceaux, Chemillé, Cholet, Cholet 1, Cholet 2, Cholet 3, Doué La Fontaine, Gennes, Les Ponts de Cé, Montfaucon, Montreuil Bellay, Montrevault, Saint Florent le Vieil, Thouarcé, Vihiers kantonų savivaldybės,

— visos De Sevro departamento Cerisay, Coulonges, Mauléon, Moncoutant kantonų savivaldybės.

5. Ryšys su geografine vietove:

5.1. Geografinės vietovės ypatumai:

a) Gamtos veiksniai

Vandėjos padėtis dėl klimato ir geologinių savybių yra ypatinga. Vandėjos klimatą stipriai veikia vandenynas, saulėtumo lygis čia gerokai aukštesnis už šalies vidurkį – jis siekia 2 100 valandų per metus. Tai užtikrina labai palankias sąlygas pašarams auginti ir galima ilgus mėnesius laikyti gyvulius ganyklose. Geologiniu požiūriu Vandėjoje, kuri yra pietinis Armorikos aukštumos pakraštys, vyrauja gana gilios priemolingos dirvos, taip pat labai palankios pašarams auginti.

b) Agronominiai veiksniai

Ypatingas Vandėjos bruožas – klimato ir geografinės padėties nulemta galimybė auginti pašarus. Greitai, nuo balandžio pabaigos iki gegužės pradžios, išauganti temperatūra ir didelis saulėtumas pavasarį leidžia reguliariai gaminti per 30 proc. sausosios medžiagos turintį vystančios žolės silosą ir užtikrina ankstyvas šienapjūtes liepos pradžioje, per kurias surenkamas puikių maistinių ir energetinių savybių šienas, prisotintas azotinių medžiagų. Metinis šių pašarų derlingumas per pirmąjį pjovimą dažnai viršija 5 sausosios medžiagos tonas iš hektaro. Šios ypatingos savybės taip pat leidžia pavasarį sėti pašarinius kukurūzus ir užtikrina puikias reguliaraus jų nuėmimo sąlygas. Galiausiai Vandėjos temperatūra dėl padėties geografinės platumos požiūriu yra reguliari ir jos pakanka šiems silosiniams kukurūzams subrandinti – nuimant derlių gaunama per 33 proc. sausosios medžiagos ir geras grūdų kiekis, viršijantis 50 proc. Derlingumas nuolat siekia 11 tonų sausosios medžiagos iš nelaistomų kultūrų hektaro ir 15 tonų iš laistomų kultūrų hektaro.

Šis užtikrintai gausus ir gerų energetinių savybių bei proteinų prisotintų pašarų derlius patenkina gyvulių poreikius nuo jų atvedimo iki paskerdimo. Kaip tik tokiomis sąlygomis galvijų atvedimo–penėjimo sistema, kurioje naudojama labai daug pašarų, Vandėjoje išsivystė geriau nei kitur.

c) Istoriniai ir žmogaus veiksniai

Nuo seniausių laikų Vandėjos valstiečio gyvenimas neįsivaizduojamas be Vandėjos jaučio. Vienas pirmųjų naminių gyvulių pradžioje buvo naudojamas mėsai ir pienui, vėliau – kinkininiam transportui.

Be Vandėjos jaučio negalėjo apsieiti pusininkystės, po to ūkio nuomos istoriniai procesai – jis buvo vienas iš bazinių vienetų, kuriais visose žemės nuomos sutartyse buvo nustatomas nuomos dydis. Taigi, galvijų auginimas glaudžiai susijęs su Vandėjos žemdirbyste. Augintojų žinios ir patirtis, ypač atvedimo–penėjimo sistema, yra pagrindinis „Bœuf de Vendée“ sukūrimo elementas, smulkiau aprašomas 5.2.b punkte.

Tai, kad „Bœuf de Vendée“ nuo XIX amžiaus pabaigos dalyvavo daugelyje regiono mugių, leido išplėtoti prekybinius ryšius su visais stambiaisiais vakarų Prancūzijos vartotojų centrais ir pasiekti patį Paryžių.

Specifinis Vandėjos bruožas, glaudžiai susijęs su istoriškai joje susiformavusiu galvijų auginimu nuo atvedimo iki nupenėjimo, yra platus skerdyklų, išsidėsčiusių arti gyvulininkystės ūkių, tinklas.

5.2. Produkto ypatumai:

Produkto išskirtinumą lemia jo specifinė kokybė, kurią užtikrina ypatinga patirtis, taip pat geras „Bœuf de Vendée“ vardas.

a) Specifinė kokybė

Paskerdus galviją „Bœuf de Vendée“ pateikiama kaip sunkiasvorės skerdenos su šiam regionui būdingais labai gerai išvystytais raumenimis. Vidutinis skerdenų svoris 120 kg sunkesnis palyginti su visų kitų Prancūzijos galvijų mėsos gamybos sričių duomenimis.

Gyvuliai atvedami, auginami ir nupenimi tame pačiame ūkyje, esančiame SGN nustatytoje vietovėje. Baigiamojo penėjimo laikotarpis turi trukti ne trumpiau kaip 4 mėnesius, nes tai leidžia geriausiai nupenėti galviją ir pasiekti 2 arba 3 laipsnį. Nupenėjimo lygis reguliuojamas tinkamai dozuojant energetinių medžiagų ir proteinų kiekį pašaro davinyje, duodamame baigiamojo penėjimo laikotarpiu, kuris trunka ne trumpiau kaip 4 mėnesius. Šiuo tikslu kiekvienam gyvuliui suteikiamas laipsnis, atitinkantis jo būseną pradedant baigiamojo penėjimo laikotarpiu. Gyvuliai skerdžiami, kai pasiekia 2 arba 3 nupenėjimo laipsnį.

Iš sunkiasvorių (vidutiniškai per 450 kg) skerdenų, sveriančių mažiausiai 380 kg, gaunamos masyvios ir minkštos išpjovos, kurias labai vertina tradicijas puoselėjantys mėsininkai ir vartotojai – jautienos mėgėjai.

b) Kitas ypatumas – žmonių žinios ir patirtis

Augintojų žinios ir patirtis yra pagrindinis „Bœuf de Vendée“ sukūrimo elementas.

Neatsiejama šios ypatingos, Vandėjai būdingos, gamybos sistemos dalis – jose dirbantys augintojai-penėtojai, kurie reguliuoja visą gamybos procesą nuo atvedimo iki paskerdimo. Dažnai girdima sakant: „Kas atvedamas Vandėjoje, joje ir nupenimas.“ Šioje vietovėje susikūrė ištisa auginimo kultūra. Joje puoselėjamos žinios ir patirtis dabar žinomos ir pripažintos toli už Prancūzijos ribų. Vandėjos sistemai būdinga tai, kad ūkyje atvesti gyvuliai penimi tame pačiame ūkyje pagamintais pašarais. Mūsų dienomis viename Vandėjos gyvulininkystės ūkyje, auginančiame galvijus nuo atvedimo iki paskerdimo, vidutiniškai yra 60 karvių žindenių 70 ha plote.

Sujungus viename ūkyje dvi – atvedimo ir penėjimo – funkcijas įgyjamas techninis, sanitarinis, ekonominis ir komercinis pranašumas ir visa tai teigiamai veikia galutinio produkto kokybę.

Augintojai naudoja tik tuos gyvulius, kurie atvesti iš mėsinių veislių karvių (žindenių), arba atvestus iš sukryžmintų šių veislių galvijų. Tačiau šių gyvulių mėsa neatskleistų savo geriausių savybių be gausaus ir kokybiško gyvulių pašaro (suteikiančio energijos ir azotinių medžiagų). Klimatas ir dirvožemio savybės užtikrina gausius kokybiškų pašarų išteklius ir tvirtą ūkių autonomiją. Augintojų žinios ir pašarų bei javų gaminimo patirtis, derinant juos pagal maistinę vertę ir atsižvelgiant į gyvulių fiziologinę stadiją nuo atvedimo iki paskerdimo, visiškai užtikrina „Bœuf de Vendée“ būdingą kokybę.

Veršiai auginami neatjunkyti nuo motinos iki 8 mėnesių, o tada atjunkomi. Po to mažiausiai dvejus metus jie auginami tokiu ciklu: žiemą – tvarte, šiltuoju metu periodu, nuo balandžio iki lapkričio, – ganykloje. Jų raciono pagrindą sudaro ganyklų žolė ir stambieji pašarai. Baigiamasis penėjimas vyksta ganykloje arba šeriant iš ėdžių.

Augintojas, atsižvelgęs į gyvulio būseną penėjimo laikotarpio pradžioje, parenka šėrimo laikotarpį ir normavimo būdą, leisiantį gauti galimą geriausią (pakankamai, tačiau ne pernelyg riebų) produktą. Jis kas 15 dienų čiupinėdamas patikrina gyvulį, kad įvertintų pasikeitimą ir nustatytų tinkamiausią skerdimo datą.

Regione taikoma sistema nuo atvedimo iki nupenėjimo yra vietos ypatumas, užtikrinantis didelį skerdenų svorį ir leidžiantis, reguliuojant riebalų kiekį baigiamuoju penėjimo laikotarpiu, pasiekti geriausią skerdenos kokybę.

c) Geras vardas

1878 m. broliai Batiotai, siekdami pagerinti mėsos savybes ir darbo jėgą, atvežė į Vandėją Šarolė veislės galvijų. Augant didiesiems miestams: Nantui, Anžė ir Paryžiui, susidarė prekybos srautai, o geras „šauniųjų Vandėjos penėtojų“ vardas labai padėjo šiai jautienai išgarsėti.

Šis regionas, kuriame auginama 167 000 karvių žindenių, yra vienas iš trijų didžiausių galvijų augintojų Europoje. Prancūzijoje mūsų dienomis Vandėjos departamentas pirmauja jautienos gamybos srityje. Vandėja pagamina 5 proc. visos šalies produkcijos, nors turi mažiau kaip 1 proc. žemės ūkio naudmenų.

Mėsininkai amatininkai, subtilūs žinovai, ieško šios rūšies produktų, kuriais siekia patenkinti reikliausių klientų poreikius. Iš šios rūšies skerdenų, ypač iš šonų ir antrekotų sričių, jie gali išpjauti minkštus, sultingus, standžius ir puikaus skonio mėsos gabalus, geriausiai tenkinančius jų klientų poreikius.

5.3. Priežastinis geografinės vietovės ir kurios nors produkto savybės (SKVN), gero vardo ar kitos savybės (SGN) ryšys:

Visų Vandėjos gamtos, klimato ir agronominių veiksnių derinys, užtikrinantis gausų kokybiškų pašarų derlių, kartu su augintojų žiniomis ir patyrimu leidžia gaminti sunkiasvores skerdenas – ypatingąjį Vandėjos produktą.

Su geografine vietove susijusius produkto ypatumus galima paaiškinti šiai vietovei būdinga ypatinga agrobiologine, dirvožemio ir klimato aplinka, leidžiančia išnaudoti pievas karvių žindenių bandoms ganyti, kol bus atjunkyti aštuonių mėnesių veršiai, ir kartu auginti giliose priemolinėse dirvose didelę energetinę ir proteininę vertę turinčias pašarines kultūras ir javus. Saulėtas ir šiltas klimatas skatina fotosintezę, kuri būtina, kad tinkamai subręstų žolynai ir silosiniai kukurūzai. Tokia pašarų gausa ir jų kokybė, užtikrinanti ypatingą „Bœuf de Vendée“ gyvulių mitybą, Vandėjos augintojų atliekama geriausių galvijų atranka ir jų skerdimas greta auginimo ūkių esančiose skerdyklose lemia tai, kad pagaminamos geriausiai nupenėtos sunkiasvorės skerdenos.

Minkšta, sultinga ir skani „Bœuf de Vendée“ mėsa gaunama stengiantis užtikrinti sėkmingą rezultatą kiekviename gamybos etape.

Vadovaudamiesi žiniomis ir patirtimi, augintojai išrenka pateles arba kastruotus patinus. Atskiriami patinai ar nekastruoti jauni jaučiai ir visi jaunesni kaip 30 mėnesių gyvuliai. Dėl gana ilgo gyvulių penėjimo laikotarpio riebaliniai intarpai gali įsiskverbti į raumenų audinius (tarpraumeniniai riebalai), kurie suteikia mėsai riebalinio tinklelio pavidalą (priešingai nei liesa, sausoji mėsa) ir neleidžia jai perdžiūti kepant. Taip ji išlieka minkšta, sultinga ir tirpstanti burnoje.

Paskerdus gyvulius, „Bœuf de Vendée“ kategorijai priskiriamos tik kokybiškiausios skerdenos. Jas laipsniais įvertina ekspertas, atsižvelgdamas į mėsos raumeningumą, nupenėjimą ir mėsos spalvą (tikrindamas vizualiai ir mėsą liesdamas). Ši skerdenų atranka yra privalomas etapas, užtikrinantis, kad galutinio produkto mėsa tikrai bus minkšta, sultinga ir malonaus skonio. Visus kriterijus tenkinančios skerdenos patenka į „Bœuf de Vendée“ kategoriją. Joms išduodami kilmę patvirtinantys sertifikatai.

Brandinimo laikotarpis, trunkantis ne mažiau kaip 10 dienų, užtikrina mėsos minkštumą.

Šie svarbūs kriterijai lemia mėsininkų amatininkų ir vartotojų pasirinkimą. Laikantis jų „Bœuf de Vendée“ sugebėjo užsitikrinti solidų, gerą vardą tarp visų regione parduodamų jautienos rūšių.

Vartotojai ir mėsininkai, vertindami „Bœuf de Vendée“ mėsos minkštumą, sultingumą ir malonų skonį, lieka ištikimi nuolatiniams šios kategorijos tiekėjams. Tai įrodo faktas, kad 60 proc. didmenininkų pardavimo punktų išliko rinkoje nuo pat veiklos pradžios 2000 m.

Taigi, „Bœuf de Vendée“ yra tikra žinių ir patirties grandinė, kurios tvirtumą lemia sėkmingas kiekvienos grandies darbas: gamyba (pašarų gamyba, auginimas ir atranka), skerdimas, pjaustymas ir perdavimas kokybės ir kilmės įrodymo tarnybai.

Nuoroda į paskelbtą specifikaciją:

(Reglamento (EB) Nr. 510/2006 5 straipsnio 7 dalis)

http://www.inao.gouv.fr/repository/editeur/pdf/CDC-IGP/boeuf-de-vendee.pdf

(1) OL L 93, 2006 3 31, p. 12.